Kronprins Frederik skal dyste mod lokale surfere i forbindelse med World Cuppen i Klitmøller.

Kronprins Frederik vil være en af de første i vandet i forbindelse med World Cuppen i Klitmøller 15. september. Kronprinsen, der vist nemt kan kaldes en vandhund, har indvilget i at lære at surfe og skal dyste mod 10 unge surfere fra Klitmøller, Glyngøre og Skive. Senere skal han møde verdenseliten i wave performance inden han sidst på eftermiddagen hopper på en jetski for at komme på vandet og opleve surferne på helt tæt hold. - Vi har i samarbejde med kronprinsens stab lagt et program, der dels giver kronprinsen mulighed for at opleve den ægte surf-stemning og dels giver publikum gode muligheder for at følge kronprinsens evner i vandet. Kronprinsen har vist stor interesse for at tale med surferne og opleve begivenheden i Klitmøller. Vi er enormt stolte over, at han vil bruge en hel dag hos os, siger Finn Jordal, præsident for Friends of Cold Hawaii, der står bag World Cuppen.